b'\n_START_ARTICLE_\nTikis\n_START_PARAGRAPH_\nTikis (maor. tiki, tait. ti\xca\xbbi, hav. ki\xca\xbbi)\xc2\xa0\xe2\x80\x93 polinezie\xc4\x8di\xc5\xb3 mitologijos pirma\xc5\xbemogis. Priklausomai nuo salyno Tikio suk\xc5\xabrimo legendos skiriasi\xc2\xa0\xe2\x80\x93 maori\xc5\xb3 mitologijoje Tikis yra dievo Tan\xc4\x97s arba Tumatuengos tvarinys; jis v\xc4\x97liau tvenkinyje sutinka kaitros (Arohirohi) dukter\xc4\xaf Marikoriko ir su ja pradeda \xc5\xbemonij\xc4\x85. Pasak kit\xc5\xb3 maori\xc5\xb3 legend\xc5\xb3, Tikis moter\xc4\xaf suk\xc5\xabr\xc4\x97 pats i\xc5\xa1 savo atvaizdo ir dirvos. Havajuose Tikis taip pat laikomas dievo Tan\xc4\x97s (Kan\xc4\x97s) tvariniu, sukurtu i\xc5\xa1 jo seili\xc5\xb3 ir raudonos \xc5\xbeem\xc4\x97s. Markizo salose Tikio sutver\xc4\x97ju da\xc5\xbeniausiai laikomas oro erdv\xc4\x97s dievas Atea._NEWLINE_Tikis yra svarbi kultin\xc4\x97 fig\xc5\xabra polinezie\xc4\x8di\xc5\xb3 mitologijoje. Daugelyje sal\xc5\xb3 i\xc5\xa1lik\xc4\x99 i\xc5\xa1 med\xc5\xbeio i\xc5\xa1rai\xc5\xbeyti arba i\xc5\xa1 akmen\xc5\xb3 i\xc5\xa1kalti tikiai. Tikis laikomas vaisingumo, k\xc5\xabrybos, derlingumo simboliu, da\xc5\xbenai vaizduojamas su falu, papuo\xc5\xa1tas tatuiruot\xc4\x97mis, didel\xc4\x97mis akimis ir burna. Tikis taip pat susij\xc4\x99s su prot\xc4\x97vi\xc5\xb3 kultu ir mirusi\xc5\xb3j\xc5\xb3 pasauliu\xc2\xa0\xe2\x80\x93 Rarotongoje Tikis laikomas pomirtinio daus\xc5\xb3 pasaulio Avaiki valdovu. Tikiais \xc5\xbeymimos \xc5\xa1ventvie\xc4\x8di\xc5\xb3, gentini\xc5\xb3 \xc5\xbeemi\xc5\xb3 ribos._NEWLINE_Kartais tikiais \xc4\xafvardijamos bet kokios polinezieti\xc5\xa1kos skulpt\xc5\xabros, tame tarpe netgi rapanuj\xc5\xb3 moai.'